Urstrømdal

Urstrømdal er en dal som er gravd ut av ei elv fra en av istidene, men som ikke lenger rommer noe vassdrag. De ble skapt av store flomelver av smeltevann ved kantene av isranden, og må ikke forveksles med tunneldalene som gikk under isbreen. Urstrømdalene framstår som arkaiske, lavere landskap omgitt av tidligere elvebredder, oftest med betydelige mengder avsatt sand og grus, stedvis med mye myr. 
I det nordlige Tyskland og Polen flommet smeltevannet et lite stykke sørover fra iskanten, men ble deretter raskt tvunget vestover mot Nordsjølandet på grunn av den rådende topografien vannmassene møtte. I Nord-Amerika, Russland og Sibir ble det ikke dannet urstrømdaler, fordi topografien der allerede var preget av nord-sør-gående elvedaler som fraktet smeltevannet bort. Mississippi River fraktet mye av smeltevannet til den nordamerikanske innlandsisen. Ellers var også St. Lawrence River en østgående smeltevannselv som fortsatt er det største østgående vassdraget på kontinentet. Tilsvarende ble østeuropeisk smeltevann fraktet bort med Dnepr, Don og Volga.


== Urstrømdaler i Europa ==
De største urstrømdalene i Sentral-Europa, nesten alle løpende fra Polen til Tyskland, omfatter blant andre disse regnet fra nord mot sør:

Kütiorg-dalen i Võru fylke i det sørøstlige Estland, fra siste istid.
Kasjubiske urstrømdal går øst–vest et lite stykke like vest for Gdynia i det nordligste Polen, avsatt i würm-istiden.
Elbe-urstrømdalen, som utgjør dagens elveløp fra Genthin til Cuxhaven, som ovenfor Genthin fikk tilløp av:
Glogów–Cottbus–Barycz–Genthin nord for Fläming-høydene og delvis bekken for øvre Spree, avsatt i weichsel-istiden.
Warszawa–Frankfurt–Berlin–Genthin, avsatt i weichsel-istiden. Den tyske Oder–Spree-kanalen følger denne urstrømdalen.
Toruń–Eberswalde–Genthin, avsatt i weichsel-istiden. Den polske Bydgoszcz-kanalen, elven Oder og den tyske Oder–Havel-kanalen følger denne urstrømdalen.
Wroclaw–Magdeburg–Elben–Aller–Bremen via Wolfsburg og Celle, stedvis kalt Lausitzer Urstromtal, avsatt i Saale-istiden. Den tyske Mittellandkanal følger denne urstrømdalen.
Nedre del av Rhinen nedenfor Düsseldorf og videre gjennom Nederland er muligens en urstrømdal, i så fall avsatt i saale-istiden.
Przemyśl–Dębica i de nedre Karpatene (Podkarpaty) i det sørøstre Polen  er en vest-østgående urstrømdal, avsatt i elster-istiden.


== Litteratur ==
H. Liedtke: Die nordischen Vereisungen in Mitteleuropa. 2. opplag, Trier 1981, ISBN 3-87994-204-8, 307 S. (tysk)
H. Liedtke, J. Marcinek (Hrsg.): Physische Geographie Deutschlands. 3. opplag, Gotha 2002, ISBN 3-623-00860-5, 786 S. (tysk)
Johannes H. Schroeder (Hrsg.): Führer zur Geologie von Berlin und Brandenburg, Nr. 2, Bad Freienwalde – Parsteiner See. 2. verbesserte Auflage. Geowissenschaftler in Berlin und Brandenburg e. V., eget forlag, Berlin 1994, ISBN 3-928651-03-X (tysk)
Johannes H. Schroeder (Hrsg.): Führer zur Geologie von Berlin und Brandenburg, Nr. 5, Nordwestlicher Barnim – Eberswalder Urstromtal. Geowissenschaftler in Berlin und Brandenburg e. V., eget forlag, Berlin 2004, ISBN 3-928651-06-4 (tysk)
Johannes H. Schroeder (Hrsg.): Führer zur Geologie von Berlin und Brandenburg, Nr. 9, Oderbruch – Märkische Schweiz – Östlicher Barnim. Geowissenschaftler in Berlin und Brandenburg e. V., Selbstverlag, Berlin 2003, ISBN 3-928651-11-0 (tysk)


== Eksterne lenker ==
(en) Urstromtal – kategori av bilder, video eller lyd på Commons